Tientalle beseer in busongelukke in KZNDie ongelukstoneel by Dumezulu aan die KwaZulu-Natalse kus. Foto: Netcare 911 Meer as 80 mense is beseer in twee verskillende busongelukke Maandagmiddag in KwaZulu-Natal. Een van die ongelukke het op die R617 in Mpophomeni gebeur toe ŉ bus teen die kant van ŉ ander bus gebots het. Russel Meiring, woordvoerder van ER24, het gesê paramedici van verskillende nooddienste het na die toneel gehaas waar hulle die busse in die middel van ŉ aansluiting aangetref het. “Die passasiers het reeds uit die twee voertuie geklim en op die toneel rondgeloop. Ongeveer 49 pasiënte het beserings opgedoen wat van gering tot ernstig gewissel het,” het Meiring gesê. Die beseerdes is op die toneel behandel voordat hulle na nabygeleë hospitale geneem is. Die ongelukstoneel op die R617 in Mpophomeni. Foto: ER24 In nog ŉ ongeluk omstreeks 14:20 is talle mense beseer toe ŉ busbestuurder beheer oor die voertuig verloor en dit op ŉ ongemerkte pad in Dumezulu omgeslaan het. Shawn Herbst, woordvoerder van Netcare 911, het gesê altesaam 39 mense is in dié ongeluk beseer. Volgens Herbst het die beserings gewissel van gering tot ernstig. “ŉ Mediese helikopter is ontbied om die meeste van die ernstig beseerde pasiënte na ŉ hospitaal te neem.” Die ander beseerdes is op die toneel behandel en deur verskillende ambulansdienste na hospitale geneem. Albei ongelukke sal deur die owerhede ondersoek word.